VENDIM
Nr.46, datë 26.1.2022,
PËR MIRATIMIN E RREGULLAVE TË DETAJUARA PËR PROCEDURËN PËRZGJEDHËSE TË KANDIDATURAVE PËR KRYETAR DHE ANËTARË TË KOMISIONIT TË PROKURIMIT PUBLIK

Në mbështetje të nenit 100 të Kushtetutës dhe të pikës 10, të nenit 25, të ligjit nr.162/2020, “Për prokurimin publik”, me propozimin e Kryeministrit, Këshilli i Ministrave

VENDOSI: 

1. Miratimin e rregullave të detajuara për procedurën përzgjedhëse të kandidaturave për kryetar dhe anëtarë të Komisionit të Prokurimit Publik për garantimin e profesionalizmit e të transparencës gjatë përzgjedhjes, mbështetur në kritere profesionale, për të përmbushur detyrat e përcaktuara në ligjin për prokurimin publik.

2. Përzgjedhja e kandidaturave për kryetar dhe anëtarë të Komisionit të Prokurimit Publik kryhet nëpërmjet zbatimit të procedurave të hapura të konkurrimit, në përputhje me parashikimet e këtij vendimi.

3. Procedura përzgjedhëse për kandidaturat për kryetar dhe anëtarë të Komisionit të Prokurimit Publik zhvillohet nën përgjegjësinë e Sekretarit të Përgjithshëm të Këshillit të Ministrave, sipas përcaktimeve të këtij vendimi dhe në përputhje me pikën 3, të nenit 25, të ligjit nr.162/2020, “Për prokurimin publik”.

4. Me marrjen e njoftimit nga Kuvendi për krijimin e vendeve vakante, Sekretari i Përgjithshëm i Këshillit të Ministrave ngre një komision ad hoc, të përbërë nga 3 (tre) anëtarë, nga të cilët një përfaqësues i Kryeministrisë, një përfaqësues i Departamentit të Administratës Publike dhe një përfaqësues i Fakultetit të Drejtësisë, në Universitetin e Tiranës.

5. Anëtari i komisionit ad hoc zgjidhet midis personave, që plotësojnë këto kritere:

a) Të zotërojë diplomë të ciklit të dytë të studimeve “Master i shkencave” ose të barasvlefshme me të;

b) Për anëtarin përfaqësues të Kryeministrisë dhe të Departamentit të Administratës Publike, të ketë punuar për jo më pak se 5 (pesë) vjet në nivel jo më të ulët se niveli i mesëm drejtues dhe/ose të ketë njohuri në fushën e prokurimeve;

c) Për anëtarin përfaqësues të Fakultetit të Drejtësisë, në Universitetin e Tiranës, të ketë jo më pak se 5 (pesë) vjet përvojë pune;

ç) Të mos ketë masë disiplinore në fuqi;

d) Të mos ketë qenë anëtar i partive politike për 3 (tri) vitet pararendëse nga data e emërimit;

dh) Të mos ketë qenë i dënuar penalisht me vendim gjyqësor të formës së prerë;

e) Të mos ketë masë disiplinore të largimit nga puna që nuk është shuar, sipas legjislacionit në fuqi.

6. Thirrja për aplikim publikohet në faqen e internetit të Kryeministrisë dhe në Buletinin e Njoftimeve Publike për të paktën 2 (dy) javë. Njoftimi përmban:

a) kriteret e përgjithshme, që duhet të përmbushin kandidaturat, sipas parashikimeve të nenit 26, të ligjit nr.162/2020, “Për prokurimin publik”;

b) listën e dokumenteve që duhen paraqitur;

c) afatin e fundit dhe adresën, ku duhet të paraqiten aplikimet;

ç) mënyrën e njoftimit/komunikimit me aplikantët.

7. Komisioni ad hoc i përzgjedhjes bën vlerësimin e kandidaturave të paraqitura brenda 30 (tridhjetë) ditëve kalendarike nga data e mbylljes së aplikimeve, bazuar në jetëshkrimin e kandidatëve dhe në intervistën e tyre me gojë. Nëse numri i kandidaturave të paraqitura është i lartë, atëherë vlerësimi i tyre nga komisioni mund të zgjatet, por jo më shumë se 20 (njëzet) ditë kalendarike.

8. Fillimisht, komisioni ad hoc i përzgjedhjes bën vlerësimin e dokumenteve të paraqitura nga aplikantët, për të parë nëse ato plotësojnë kriteret e përcaktuara në nenin 26, të ligjit nr.162/2020, “Për prokurimin publik”. Në përfundim të procesit të vlerësimit, komisioni ad hoc përgatit listën me emrat e kandidatëve që nuk plotësojnë kriteret për t’u emëruar dhe ia përcjell zyrës së Sekretarit të Përgjithshëm të Këshillit të Ministrave për t’i njoftuar ata brenda 2 (dy) ditëve.

9. Komisioni ad hoc i përzgjedhjes vazhdon me vlerësimin e kandidatëve që plotësojnë kriteret e përcaktuara në nenin 26, të ligjit nr.162/2020, “Për prokurimin publik”. Vlerësimi maksimal është 100 pikë. Vlerësimi i kandidatëve bëhet sipas një procedure që përfshin pikët maksimale për secilën nga fazat e mëposhtme:

a) Vlerësimin e jetëshkrimit të kandidatëve, që përfshin vlerësimin e arsimimit, të përvojës dhe trajnimeve të lidhura me fushën, si dhe vlerësimet e arritjeve vjetore, deri në 70 pikë, sipas pikës 11, të këtij vendimi;

b) Intervistën e strukturuar me gojë, deri në 30 pikë.

10. Çdo anëtar i komisionit ad hoc të përzgjedhjes jep vlerësimin e tij individual për secilin kandidat. Vlerësimi përfundimtar për kandidatin llogaritet si mesatare e pikëve të vendosura nga secili prej anëtarëve.

11. Metoda e vlerësimit të jetëshkrimit të kandidatëve të jetë, si më poshtë vijon:

11.1. Vlerësimi i jetëshkrimit të kandidatëve për anëtar të Komisionit të Prokurimit Publik, i cili do të kryhet në bazë të:
a) diplomës së ciklit të dytë të studimeve “Master i shkencave” ose të barasvlefshme me të në:
	i. drejtësi:
	10 pikë

	ii. inxhinieri, ekonomik:
	8 pikë;

	iii. gradë shkencore, titull akademik:
	nga 2 deri në 5 pikë shtesë;

	iv. certifikata apo kualifikime të tjera:
	3 deri në 10 pikë.


b) përvojës në punë, që duhet të jetë 8 (tetë) vjet:        10 pikë, si dhe:

	i. përvojës mbi 8 (tetë) vjet:
	nga 2-5 pikë shtesë;

	ii. përvojës në pozicione drejtuese:
	nga 2-5 pikë shtesë;

	iii. përvojës si gjyqtar, ndërmjetësues apo arbitër:
	2-5 pikë shtesë.


c) Përvojës në prokurime, që duhet të jetë 3 (tre) vjet:  10 pikë, si dhe:

	i. mbi 3 vjet: 
	2 pikë shtesë;

	ii. 5-10 vjet:           
	5 pikë shtesë;

	iii. mbi 10 vjet:     
	10 pikë shtesë.


11.2. Vlerësimi i jetëshkrimit të kandidatëve për kryetar të Komisionit të Prokurimit Publik, që do të kryhet në bazë të:

a) diplomës së ciklit të dytë të studime 
“Master i shkencave” ose të barasvlefshme me të, në drejtësi: 10 pikë, si dhe:

	i. gradë shkencore, titull akademik:
	deri në 3 pikë shtesë;

	ii. për certifikatën apo kualifikimet e tjera:
	deri në 3 pikë shtesë.


b) Përvojës në punë, që duhet të jetë 8 (tetë) vjet:        10 pikë, si dhe:

	i. mbi 8 (tetë) vjet përvojë pune:
	2 pikë shtesë;

	ii. përvojës si gjyqtar, ndërmjetësues apo arbitër:
	2-5 pikë shtesë.


c) Përvojës në pozicione drejtuese, 2 (dy) vjet:            10 pikë, si dhe:

	i. përvojës në nivelin e lartë drejtues (TND):
	2 pikë shtesë;

	ii. përvojës mbi 2 vjet:
	nga 2 deri në 5 pikë shtesë.


ç) Përvojës në prokurime, 3 (tre) vjet:                         10 pikë, si dhe:

	i. mbi 3 vjet:
	2 pikë shtesë;

	ii. 5-10 vjet:
	5 pikë shtesë;

	iii. mbi 10 vjet:
	10 pikë shtesë.


12. Në përfundim të vlerësimit, komisioni ad hoc i përzgjedhjes rendit kandidatët në bazë të pikëve të marra dhe ia dërgon listën Sekretarit të Përgjithshëm të Këshillit të Ministrave për vendimmarrje të mëtejshme nga Këshilli i Ministrave. Me qëllim vijimin e procedurave për zgjedhjen e anëtarëve dhe kryetarit të Komisionit të Prokurimit Publik, Këshilli i Ministrave dërgon në Kuvend listën e kandidatëve të kualifikuar sipas renditjes dhe listën e kandidatëve që nuk plotësojnë kriteret për t’u emëruar.

13. Vendimi nr.521, datë 20.9.2017, i Këshillit të Ministrave, “Për miratimin e procedurës për përzgjedhjen e kandidaturave për kryetar dhe anëtarë të Komisionit të Prokurimit Publik”, të ndryshuar, shfuqizohet.

Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

